Diit 74
Pal kɛ kui̱ lua̱k kä gua̱n tɛ̈r wec
(Dit A-thap)
1
Ɛŋu mi päl i̱ kɔ amäni
cäŋ kɛl lö Kuoth?
Kä ɛŋu mɔ ci gakdu ben
kä detku mɔ ce̱tnikɛ
tol ɔ?
2
Car nɛɛku tëë ci kuëny
rɔɔdu ni wal,
nɛy tëë ci luɛl kɛ ɣöö bi
kɛn ɛ ji̱ thuɔk duëëlu.
Kä car Päm Dha-yɔn min la
gua̱a̱th ëë ci
kɔŋ cieŋ thi̱n.
3
Jälɛ bɛ ɛn gua̱a̱th ɛ ci da̱kɛ,
gua̱n tɛ̈r cɛ ti diaal ya̱r
rɛy luaak Kuɔth.
4
Ci ji̱ tɛ̈ru köök rɛy luaakdu
min rɛl rɔ,
ɛ cikɛ bɛ̈rikiɛn cuŋ thi̱n.
5
Kä ce̱tkɛ nikɛ nɛy ti waa jiɛn
jɔp ruup kɛ jiöpnikiɛn.
6
Ɛ cikɛ jiɛn tin ca dööp
thok luaak ŋuɔ̱k kɛ
jiöpni kɛnɛ kɔcɔakni.
7
Ci kɛn luaakdu cu cua̱th kɛ mac,
cikɛ gua̱a̱th cieŋädu ya̱r.
8
Kä ruackɛ kamnikiɛn wäkɛ i̱,
“Ɛ puc bakɔ kɛ joc.”
Cikɛ gua̱th pali Kuɔth
diaal cu waŋ rɛy wec.
9
/Ci nɛy nyuuthnikɔ lɛ nɛn,
kä cɛ cu thil go̱o̱k
ti ci duɔth,
kä cɛ cu thil ram
mi ŋäcɛ kä kɔ,
ɛn nɛmɛ bɛ mäni nɛy.
10
Kä bɛ kulɛ ɛ mäni nɛy lö Kuoth
bi gua̱n tɛ̈r ji̱ dɔlɔ?
Ɛ bi kɛn ji̱ ku kuëth
amäni cäŋ kɛl?
11
Kä ɛŋu ci la̱th ni tetdu
luɔ̱ɔ̱c jɔkɔ,
ɛŋu mɔ ci la̱th ni tetdu
jɔkdu mɔ?
12
Duundɛ ɣöö ji̱n Kuoth
ɛ ji̱n Kuäärä ni walkä,
lätdi ni lät känä rɛy ɣɔaa.
13
Curi yiër da̱a̱k kɛ buɔ̱mdu,
kä curi ley yiëri tin dit
wuɔ̱thkiɛn töl.
14
Kä ɛ ji̱n ɛ nëë riac wi̱c nyaaŋ,
kä curi jɛ ka̱m naath tin cieŋ
rɛy dɔaar ɛ la mi̱eth.
15
Kä ɛ ji̱n ɛ nëë lɛ liɛl
kɛnɛ löli pi̱i̱ni,
kä curi kiɛr diaal jakä do̱n.
16
Kä cäŋdäär ɛ duŋdu kä
wäär bä ɛ duŋdu,
kä curi cäŋ kɛnɛ pay cak.
17
Kä ji̱n curi pëk ɣɔaa diaal la̱t,
kä ci tɔ̱t kɛnɛ mey la̱t.
18
Car mɛmɛ lö Kuoth Nhial ɛn ɣöö
ji̱ tɛ̈ru dɔalkɛ ji̱,
kɛn nɛy ti dɔa̱a̱r ɛ ti
dɔalkɛ ciötdu.
19
/Cu tëk nɛɛniku käm ley dɔaar,
kä /cu tëk canku päl ruëëc
amäni cäŋ kɛl.
20
Car mat ruac ëë ci lat kɛ kɔ,
kɛ ɣöö ci nɛy tin görkɛ ko̱r
gua̱th diaal tin col
rɛy wec thiäŋ.
21
Kä ɛ ga̱yku /ca lɛ ciɛŋ
kɛ ciaaŋ po̱cä,
kä ɛ can kɛnɛ ga̱y
liakɛ ciötdu.
22
Jiɛc rɔ lö Kuoth kä bër gaŋ rɔ,
kä carɛ ɛn ɣöö ca dɔl ɛ nɛy
ti dɔa̱a̱r kɛ cäŋ kɛɛliw.
23
Kä /cu ŋɛ̈ɛ̈ny ji̱ tɛ̈ru
bi pa̱l ruëëc,
ɛn rɔal in te thi̱n ni ciaŋ.
